מוחמד אבו שמאלה

מוחמד איברהים סאלח אבו שמאלה (בערבית: محمد ابراهيم صلاح أبو شمالة; מכונה גם אבו חליל; 1 בפברואר 1974 – 21 באוגוסט 2014) היה בכיר בארגון חמאס, חבר במועצה הצבאית העליונה של גדודי עז א-דין אל-קסאם (הזרוע הצבאית של חמאס), ומפקד חטיבת דרום רצועת עזה, באזור רפיח, לצד ראאד אל-עטאר. בנוסף היה אחראי על מנהרות ההברחה ברפיח. נהרג במבצע צוק איתן. אבו שמאלה נולד ב-1 בפברואר 1974 במחנה יבנא שברפיח, למשפחה שמוצאה מהכפר הערבי בית דראס שלפני 1948. אביו מת כשהיה בן 3. ב-1980 החל ללמוד בבית ספר מטעם אונר"א ברפיח. לאחר מכן עבר לבית ספר אחר לבנים מטעם אונר"א ברפיח, וסיים את לימודיו שם ב-1990. ב-1992 החל ללמוד לימודי דת באוניברסיטה האסלאמית בעזה, אך לא סיים את לימודיו בגלל מעצר. אבו שמאלה החל את פעילותו בחמאס בשנות ה-90, והצטרף לחמאס מאז הקמתה בתקופת האינתיפאדה הראשונה ב-1987. השתתף ביידוי אבנים על רכבי צה"ל, בשרפת צמיגים ובהצבת מחסומים ברחובות. באחת מהתקריות נפצע ברגלו מיריות. מאז פיקד על ביצועי עשרות פיגועי טרור ברחבי ישראל. נעצר על ידי ישראל ב-1989 ונכלא בכלא בנגב למשך 11 חודשים. הצטרף לזרוע הצבאית של חמאס בתחילת 1993. היה אחראי על הרג חייל ישראלי ברפיח ב-1994. ב-1995 נעצר ונכלא בבתי הכלא של הרשות הפלסטינית לראשונה למשך מספר חודשים. בהמשך הוא שוחרר ונעצר מחדש על ידי הרשות מספר פעמים, כאשר בסך הכל היה בכלא הרשות במשך כ-3 שנים. במעצרו האחרון השתחרר מהכלא בשנת 2000 עם פרוץ האינתיפאדה השנייה. לאחר שחרורו מהכלא קיבל אחריות על מנגנוני הזרוע בדרום הרצועה, בתפקיד סגן מפקד חטיבת רפיח, אחראי הציוד הצבאי וחבר המועצה הצבאית המצומצמת. אבו שמאלה המשיך לפתח כלי נשק בזרוע הצבאית, ובין היתר הפך את ביתו לסדנת ייצור מרגמות, פיתח את מטען השוואז, השתתף בייצור פצצות חבית, ובייצור משגרי רקטות ביחד עם ראאד אל-עטאר. בשנים 2002–2003 ניצל לפחות מניסיון התנקשות אחד. בקיץ 2004, במהלך מבצע קשת בענן, הקיף צה"ל את ביתו בחומרי נפץ ותקף את הבית, אך אבו שמאלה ניצל מניסיון החיסול. ב-2005, לאחר ביצוע תוכנית ההתנתקות ופרסום שמות בכירי חמאס, זכה אבו שמאלה לתואר "מפקד חטיבת דרום הרצועה", וכמו כן פורסם ראיון איתו. היה אחראי ומעורב בחטיפת גלעד שליט ב-2006. ב-2008 היה אחראי על פיצוץ כלי רכב של צה"ל שגרמו לחיילים פצועים. ב-2012, במהלך מבצע עמוד ענן, הופצץ ביתו. במהלך מבצע צוק איתן פיקד אבו שמאלה על המערכה בגזרה הדרומית של רצועת עזה, והיה אחראי על חטיפת הדר גולדין. ביתו הופצץ בתחילת המבצע על ידי מטוסי חיל האוויר. לבסוף, בליל 21 באוגוסט חוסל אבו שמאלה על ידי צה"ל, ביחד עם מוחמד ברהום וראאד אל-עטאר מפקדי חמאס, בשעה שהשלושה שהו במבנה במזרח שכונת תל אל-סולטן ברפיח. זמן קצר לאחר מכן הזרוע הצבאית של חמאס פרמה הודעה רשמית בה היא מאשרת את מותם של השלושה. ראיון עם מוחמד אבו שמאלה, באתר גדודי עז א-דין אל-קסאם, 2005 סוכלו ראאד עטאר ומחמד אבו שמאללה, מבכירי הזרוע הצבאית של חמאס, הודעת שירות הביטחון הכללי, 20 באוגוסט 2014 אליאור לוי, רועי קייס ויואב זיתון, צה"ל חיסל שלושה בכירים בזרוע הצבאית של חמאס, בהם מפקד חטיפת שליט, באתר ynet, 21 באוגוסט 2014 ערוץ הכנסת - חיסול מוחמד אבו-שמאלה וראא'ד אלעטאר, 21.8.14, סרטון בערוץ "ערוץ כנסת", באתר יוטיוב (אורך: 04:36) محمد أبو شمالة.. قسامي ساهم بفعالية في صفقة وفاء الأحرار, الجزيرة نت (בערבית) ראיון עם מוחמד אבו-שמאלה, באתר גדודי עז א-דין אל-קסאם, ‏2005 ברק רביד, הנהגת החמאס עולה מהמחתרת, באתר nrg‏, 3 בספטמבר 2005 מבצע "עמוד ענן", באתר שירות הביטחון הכללי, ‏5.12.2012 חדשות הטרור והסכסוך הישראלי-פלסטיני (25-19 באוגוסט 2014), באתר מרכז המידע למודיעין ולטרור, ‏25.8.2024